钦定古今图书集成/明伦汇编/闺媛典/第069卷 > 薛厚伦妻南氏
## 钦定古今图书集成/明伦汇编/闺媛典/第069卷 > 薛厚伦妻南氏

按《雒南县志》：南氏，南文蔚季女，适司马薛国用第四
子厚伦。未逾年，厚伦病剧南去，玑翠纨绮，侍汤药，不
更二手。厚伦殁，南匕勺不入口，恸绝而苏，即引刀自
刎，众救止之，复引首触柱，又以救不得死。诸姆劝谕
谆切，南泣对曰：“死固非我愿，但守节所关甚大，吾自
谅不如死耳。”姆及眷属环向泣曰：“尔以幼艾为妇未
期，何遽仓卒？”南正色曰：“夫妻宁计日耶？既守义，即当
死。今惟劝我死者，为爱我。”众复曰：“尔父母行至矣，宁
忍不一见乎？”南曰：“至则必尼吾死。”遂自缢。漏下三鼓，
丫鬟垂头而睡，明发起视，颜色如生。